Hvernig skaða eldingar líkamann og hvernig má reyna að minnka þann skaða ? Áætlað er að um 1000 manns látist á ári hverju í heiminum af völdum eldinga . Slíkt er þó hægt að lifa af . Mikilvægt er að gera sér grein fyrir því að hættan af eldingu fyrir dýr er að minnsta kosti tvenns konar . Annars vegar getur eldingin sjálf hlaupið í dýr sem standa upp úr umhverfinu eins og til dæmis mann sem stendur á bersvæði . Hins vegar myndast rafspenna eftir jörðinni til dæmis kringum tré sem eldingu lýstur niður í og rafstraumur getur þá farið eftir dýri sem snýr í áttina að eða frá trénu . Helstu áhrif á líkamann frá eldingu eru eftirtalin : Hætt er við að rafmagn frá eldingunni trufli eðlilega starfsemi hjartans , breyti tíðni hjartsláttar eða stöðvi algjörlega gang þess . Elding getur einnig skaðað taugakerfið og orsakað bólgur eða blæðingar í heila . Elding getur brennt húðina , einkum þar sem hún kemur inn í líkamann og þar sem hún fer út úr honum aftur . Um helmingur þeirra sem verða fyrir eldingu og lifa það af verða fyrir skaða á augum eða eyrum . Í einstaka tilvikum , þegar eldingin er sérlega öflug , skaðast vöðvar þegar liðbönd rifna í sundur . Dýr í þrumuveðri eru í tvenns konar hættu . Annars vegar geta dýr sem standa upp úr umhverfinu fengið eldingu beint í sig , sem þá leiðir gegnum líkamann og niður í jörð . Önnur hætta og ef til vill minna þekkt , er að eldingu ljósti í tré eða annað nálægt dýrinu . Við það myndast spennumunur og rafsvið eftir jörðinni í kring í stefnu að eða frá trénu . Dýr sem liggur á jörðinni í þeirri stefnu fær þá mikinn rafstraum í sig og sömuleiðis hleypur straumur gegnum dýrið milli fótanna ef bilið milli þeirra er verulegt í þessa stefnu . Ferfætlingum er hættara en tvífætlingum í þrumuveðri að þessu leyti vegna þess að miklu meiri spenna verður milli fótanna ef ferfætlingurinn stendur þannig að höfuðið vísar annaðhvort frá trénu eða að því . Hættan af þessu er hins vegar lítil ef dýr stendur annað hvort á einum fæti eða bilið milli fótanna vísar hornrétt á stefnuna til trésins . Viðbrögðin við þessum tvenns konar hættum eru ekki þau sömu . Til að varast það að fá eldingu beint í sig þarf að forðast að vera hæsti punktur í nágrenninu og því mætti jafnvel halda að það borgaði sig að leggjast flatur á jörðina . Ef aðeins eitt tré er í grenndinni er þá eins gott að leggjast þvert á stefnuna til þess . En ef trén eru fleiri sem elding gæti farið í er betra að leggjast ekki . Besta leiðin til að forðast alvarlegan skaða af eldingu er að beygja sig niður í þessa stöðu . Besta leiðin til að forðast alvarlegan skaða af eldingu er að beygja sig niður og vera eins nálægt jörðu og mögulegt er , án þess að leggjast , hylja eyrun , láta hælana snertast og láta fæturna eina snerta jörðina , þannig að þetta sé sem líkast því að maður stæði á einum fæti . Með þessu móti minnkar þú líkur á að eldingu slái beint í þig og ef eldingu slær niður í jörðina nálægt þér fer enginn rafstraumur af hennar völdum gegnum þig . Eftirfarandi nemendur í heimspekiskóla í Nebraska í Bandaríkjunum unnu með Hrannari Baldurssyni kennara sínum að frumdrögum þessa svars : Tiffany Duncan , Kaycee Uribe , Sarah Boehler , Mary Clason , Rachel Lux .